Priserne på Frøsamlernes weekendkurser

Vi vil gerne gøre det muligt for så mange medlemmer som muligt at deltage i vores to store weekender – Efterårskurset i september og Årsmødet med generalforsamlingen i marts. (Vores dagkurser er gratis og åbne for alle.)

Vi skal finde kursussteder, der kan rumme 50-60 sovende og op til 90 spisende og siddende kursister. Fordi vi ikke laver egentlige lejrskoler, og har medlemmer med forskellige aldre og grader af fysisk formåen, booker vi ikke kursussteder med ét stort soverum, kun med køjesenge, eller kun med flersengsværelser. Men vi sørger så vidt muligt for at der også er billige sovealternativer – sovesal på madrasser (hvor brandreglerne tillader), flersengsværelser og plads til telte.

Fordi erfaring har vist at forplejning til 75-90 mennesker kræver en kæmpe investering af tid og kræfter – og mange deltagere, der vil tage del i opgaverne, selv om opvasken måske betyder at de ikke samtidigt kan være til foredrag eller udflugt – laver vi meget sjældent selv mad på de store weekender. Det er fint på vores mindre hytteture, hvor madlavningen også er en del af hyggen.

Vi har en solidarisk prispolitik – ud over den rabat, der er indbygget i alle weekendpriser (se mere nedenfor), tilbyder vi en ekstra rabat til alle, der føler at de har brug for den, uanset årsag og uden forklaring. Det kan være de kendte årsager som at man er pensionist eller sygemeldt, men mange andre ting kan betyde at man ellers ikke vil kunne være med. Vi oplever at medlemmerne er meget tilbageholdende med at bruge dette tilbud.

Vi har forsøgt at lave faste prisrammer – men priserne stiger og kursussteder er forskellige, så det er umuligt at garantere en fast maksimum pris. For Efterårskurset 2019 på Møn Retreat Center, der hverken er det billigste eller det dyreste, vi har brugt, ser regnskabet sådan ud:

|  |  |  |  |
| --- | --- | --- | --- |
| (Kun hele weekenden, alt inkl., pr. person) | Foreningens brutto pris | Deltagerpris | Rabatpris |
| Enkeltværelse | 1599,- | 1250,- | 1050,- |
| Delt Dobbeltværelse | 1344,- | 1050,- | 850,- |
| 3 el. 4 sengs værelse | 1140,- | 850,- | 700,- |
| Sovesal | 970,- | 700,- | 600,- |
| Telt | 970,- | 700,- | 600,- |
| Sovesal + 3 t. arbejde | 545,- |  | 400,- |

Foreningen giver altså et tilskud på ca. 20-25 % eller lidt mere til alle former for overnatning – mere til de særlige rabatter efter behov, som man selv bestemmer.

Både af hensyn til pris men også ofte til antal værelser, beder vi til at man overvejer om det er nødvendigt med et enkeltværelse. Hvis man ellers bare ville vælge enkeltværelse, fordi det gør man jo på kurser, eller fordi man ikke kender nogen, man kunne dele med – står vi altid på spring til at finde en hyggelig frøsamler-værelseskammerat!

Der vil være en mindre gruppe deltagere, der kommer gratis på weekendkurser - fx bestyrelsesmedlemmer, undervisere, fuldtids-hjælpere eller andre særligt inviterede.